Publication: Magyar Közlöny
Issue: MK-2000-132 (Year: 2000, Number: 132)
Era: 1990-2004
Section: 
Paragraph Index: 0

2000. évi CXLV. törvény a sportról* A Magyar Köztársaság polgárai számára a sport mint önszerveződésre épülő autonóm civil tevékenység a magyar és az egyetemes kultúra része, a nemzeti egészségfejlesztés alapvető eszköze, valamint a szabadidő eltöltésének társadalmilag is hasznos módja. A sport jelentős szerepet tölt be az ifjúság erkölcsi-fizikai nevelésében, a személyiség formálásában és hozzájárul a testi-lelki jóléthez. Mindezeket figyelembe véve az állam aktív magatartásával elősegíti a polgárok sportoláshoz fűződő jogának gyakorlati érvényesülését, támogatja a tisztességes játék (fair play) és az esélyegyenlőség eszményének jegyében kifejtett sporttevékenységet, sportolóinknak a kiemelkedő nemzetközi sportrendezvényeken való részvételét, az olimpiai eszmét, valamint előmozdítja a mozgásgazdag életmód terjedését, a rendszeres testmozgás hagyománnyá válását. Az állam ösztönzi a sporttal kapcsolatos üzleti vállalkozásokat, elősegíti azon feltételrendszerek kialakítását, amelyek hozzájárulnak a sport piaci típusú átalakításához. Az állam további feladata a sportolással járó kockázatok csökkentése, a káros önveszélyeztető tendenciák (dopping- és drogfogyasztás) korlátozása, a sportrendezvények biztonságáról való gondoskodás, valamint a sporttevékenység összeegyeztetése a környezetvédelemmel és a területfejlesztéssel. Az Országgyűlés e célok jegyében és az Európai Sport Chartával összhangban a következő törvényt alkotja: ELSŐ RÉSZ A SPORTOLÓ I. Fejezet A SPORTOLÓRA VONATKOZÓ ÁLTALÁNOS EL ŐÍRÁSOK

Source: https://magyarkozlony.hu/hivatalos-lapok/78b02323a5f2405af47ec749bd8e479feb5f5231/dokumentumok/e94550d6d25d6a0f26cc5bb6e672e9d44fa616ec/letoltes